ועדת העבודה, הרווחה והבריאות, כנסת 18, פרוטוקול מספר 144, 2009-12-02 10:30

חיים כץ: בוקר טוב, יום רביעי בשבוע – ט"ו בכסלו התש"ע, 2 בדצמבר 2009.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: בנושא: הצעת חוק הסדרת העיסוק במקצועות הבריאות (תיקון)(הרחבת תחולת החוק למקצועות בריאות נוספים), התשס"ט 2008, של חברי הכנסת אריה אלדד, חיים אמסלם, אחמד טיבי, אברהם מיכאלי, יצחק וקנין, נסים זאב, דוד אזולאי, אלכס מילר .

חיים כץ: כפי שהוועדה הזאת נוהגת לעשות, יושב ראש ועדת המשנה לנושאים רפואיים, שעבדה ועסקה מזה חודשיים ימים, מעל 10 ישיבות, עשרות ישיבות.

אריה אלדד: מי סופר כשנהנים...

חיים כץ: בעשרות שעות, ומביא למליאת הוועדה את המלצותיה לאחר עשרות דיונים של ישיבות.

חיים כץ: מאוד נשמח לשמוע איפה זה עומד, מה אתם מציעים.

חיים כץ: אדוני, חבר הכנסת אריה אלדד, בבקשה.

אריה אלדד: תודה אדוני היושב ראש.

אריה אלדד: תודה מיוחדת על שהתאמצת כדי שאוכל לחזור ולכהן כחבר בוועדה על מנת שאוכל להמשיך לטפל בחוק הזה, אני יודע שזה לא היה פשוט.

אריה אלדד: הצעת החוק המקורית של חברי הכנסת, של רוב חברי הכנסת שהגישו את הצעות החוק האלה, עסקה במספר רב של מקצועות.

אריה אלדד: בתצורה הסופית שלו.

אריה אלדד: עסקנו בשבעה מקצועות.

אריה אלדד: בסידרה ארוכה של דיונים הבנו שהמכנה המשותף של מקצועות הבריאות האלה שאנחנו מבקשים להסדיר אותם במסגרת החוק הזה, זה המעמד האקדמי שיש למי שעוסק במקצועות האלה.

אריה אלדד: זה היה אחד הקריטריונים הראשיים שבדקנו בכל מקצוע ומקצוע אם אנחנו יכולים להגן עליו ולעגן אותו במסגרת החוק הזה.

אריה אלדד: הגענו למצב שבו השלמנו את העבודה, והגענו לסיכומי ניסוח ביחס לכירופרקטורים, ביחס לפודיאטרים, פודיאטרים המנתחים ולקרימנולוגים הקליניים, מספר מסויים של מקצועות שבהם האקדמיזציה עוד לא הגיע לדרגת בשלות, מול המועצה להשכלה גבוהה, מול האוניברסיטאות, מול המכללות שמלמדות אותם, עוד לא הגענו לבשלות במספר מקצועות, כמו – רנטגנאים, מטפלים בהבעה ויצירה ואוסטיאופטים, לגבי מטפלים בהבעה ויצירה כיוון שאני פסלתי את עצמי מלדון, נוכל לשמוע דיווח מחברת הכנסת ד"ר רחל אדאטו שניהלה את הדיונים בסוגיות האלה.

אריה אלדד: כל המקצועות שלא סיימנו, אנחנו מתכוונים להמשיך ולקיים לגביהם דיונים.

אריה אלדד: מטרת הישיבה היום להבנתי היא להתקדם בחקיקה, במה שגמרנו והסכמנו.

אריה אלדד: יש ארבעה מקצועות לגביהם הסכמנו, נוכל אם מליאת הוועדה תאשר אותה, נוכל להעלות אותו להצבעה במליאה.

אריה אלדד: כמו שעשינו קודם לארבעת המקצועות הראשונים נוכל להוסיף עוד ארבעה בשלב הזה.

אריה אלדד: ועדת המשנה תמשיך לדון בשלושת המקצועות האחרים.

אריה אלדד: אנחנו מבקשים היום לפצל את הדיון בהם, שהדיון בהם מתארך יותר מהדיון בחוק העיקרי.

אורלי לוי אבקסיס: מה זה אומר מבחינת חקיקה ומבחינת זמן?

אורלי לוי אבקסיס: כמה זה עלול להתעכב?

חיים כץ: שנתיים, עשר שנים, מה זה משנה?

אריה אלדד: אינני יודע כי זה לא תלוי בנו, זה תלוי במל"ג.

אורלי לוי אבקסיס: אנחנו בעצם הארכנו להם את הזמן לעוד ארבעה חודשים על מנת שהם יסדרו ויגיעו להסכמות גם עם המל"ג.

אורלי לוי אבקסיס: השאלה בתום ה-4 חודשים האלו אפשר יהיה להעלות את זה במליאה כחלק מאותו חוק עיקרי?

אריה אלדד: אם המל"ג תעשה את מלאכתה ותשלים את ההכרה האקדמית באותם מקצועות, ויבוא לשולחן הזה, נקבל את ההכרה, נוכל ללכת הלאה.

אריה אלדד: זה לא תלוי רק בנו.

אריה אלדד: אנחנו את שלנו נעשה.

אריה אלדד: יכול להיות שלגבי מקצוע מסויים נוכל לגמור בעוד חודש, ומקצוע אחר יקח חצי שנה או שנה, אינני יודע, זה לא תלוי בנו.

אריה אלדד: לכן, חבל בגלל אותם מקצועות שבהם עדיין המל"ג לא סיים את ההכרה בהם - - -

אורלי לוי אבקסיס: אנחנו מחריגים אותם בעצם.

אריה אלדד: אנחנו מפצלים אותם.

אריה אלדד: תהליך הפיצול אומר שלא נצטרך לגביהם להתחיל מקריאה טרומית וקריאה ראשונה.

אריה אלדד: נוכל להביא אותם לוועדה לקריאה שנייה ושלישית, לאשר אותם בוועדה בשנייה ושלישית, ולהעלות אותם למליאה.

אריה אלדד: זה נוהל הפיצול, זה היתרון שטמון בו, שלא צריך להתחיל מאפס ונוכל להתקדם מהמקום שעצרנו.

חיים כץ: תודה רבה.

אריה אלדד: אני מבקש להכניס לחוק במתכונת שתעלה למליאת הוועדה בדיון בשבוע הבא את הכירופרקטורים, את הפוידאטרים, את הפודיאטרים המנתחים ואת הקרימינולוגים הקליניים, ולפצל את האוסטיופטים, את המטפלים בהבעה ויצירה ואת הרנטגנאים.

חיים כץ: הוועדה תמשיך בפעילותה לקידום 3 המקצועות האלה.

אריה אלדד: ועדת משנה, כמו כל דבר זמני בארץ נמשך לנצח.

חיים כץ: תמשיך בפעילותה במטרה לסיים את שלושת המקצועות האלה.

חיים כץ: מי בעד הפיצול ירים את ידו?

חיים כץ: תודה רבה.

חיים כץ: מאחר וכל חברי הכנסת שנמצאים פה הצביעו בעד, אז אנחנו מפצלים ונביא את זה בשבוע הבא להצבעה לקריאה שנייה ושלישית.

חיים כץ: מודים לכם.

שמרית שקד גיטלין: רק נזכיר שההחלטה טעונה אישור מליאת הכנסת.

שמרית שקד גיטלין: אנחנו מעבירים את החלטת הפיצול למליאת הכנסת.

חיים כץ: תודה רבה.

חיים כץ: אני מודה לכולם.